Creats per l'EAPC, reconeixen honoríficament les actuacions d'innovació i bones pràctiques en matèria de gestió pública de les administracions públiques catalanes
La vicepresidenta del Govern i titular del Departament de Governació i Relacions Institucionals, Joana Ortega, ha presidit l'acte de lliurament de la segona edició dels Premis Alfons Ortuño d'innovació i bones pràctiques a les administracions públiques catalanes, que ha tingut lloc dilluns dia 3 de novembre a les 16.30 hores a la sala d'actes de l'Escola a Barcelona.
Els Premis Alfons Ortuño, creats per l'Escola d'Administració Pública de Catalunya (EAPC), tenen com a objectiu reconèixer honoríficament les actuacions d'innovació i bones pràctiques en matèria de gestió pública de les administracions públiques catalanes.
Els guardons, que no tenen dotació econòmica, s'atorguen bianualment.
Els premis tenen també un segon objectiu, que és reconèixer la trajectòria, l'obra i la manera de fer de la persona que els dóna nom.
Durant la seva intervenció, la vicepresidenta ha destacat l'alt nivell de participació en aquesta segona edició dels Premis i la gran qualitat dels projectes presentats.
Així mateix, ha volgut fer un reconeixement explícit als empleats públics, "que al llarg d'aquests tres anys han patit les conseqüències directes dels obligats ajustos pressupostaris i que han estat treballant en situacions i condicions difícils.
Tot i així, la seva actitud i la seva professionalitat davant la prestació de serveis ha estat excel·lent".
La vicepresidenta ha remarcat la importància de "potenciar i retenir el talent intern", una de les funcions de l'Escola d'Administració Pública, de la qual ha reconegut sentir-se'n orgullosa.
"És un referent en la formació i l'aprenentatge i projecta la nostra administració pública en l'àmbit internacional".
La vicepresidenta ha estat acompanyada per la directora de l'EAPC, Montserrat de Vehí, i per la presidenta del Jurat dels Premis Alfons Ortuño, Georgina Arderiu, que és actualment secretària d'Hisenda del Departament d'Economia i Coneixement.
La directora de l'EAPC va destacar l'alta qualitat dels premis presentats, la bona feina duta a terme pel jurat i la comissió de selecció i la importància de reconèixer la feina ben feta dels treballadors públics perquè "és un reflex de la generositat de les persones que treballen a les administracions catalanes".
La presidenta del jurat va recordar la figura d'Alfons Ortuño destacant-ne la seva defensa de la millora permanent del sector públic i la seva qualitat tant humana com professional.
A continuació, Genís Roca, director de Roca Salvatella i reconegut assessor en matèria de comunicació i xarxes socials, ha pronunciat la conferència "Innovació al sector públic: actitud, pragmatisme i servei".
Per finalitzar l'acte, la coral De Tot Cor, del Departament de Territori i Sostenibilitat, ha interpretat That lonesome road, de James Taylor, i L'Estel, de la pel·lícula Les Choristes.
A l'edició d'enguany s'hi han presentat 28 candidatures en els tres àmbits proposats: 12 a l'àmbit d'organització i recursos humans, 7 a l'àmbit de gestió pressupostària, avaluació i transparència i 9 a l'àmbit de polítiques sectorials i serveis finalistes.
D'aquestes, 16 corresponen a departaments i organismes de la Generalitat, 11 a òrgans de l'Administració local i 1 a l'administració pública universitària.
La comissió de selecció i el jurat
La comissió de selecció és l'encarregada de llegir totes les propostes presentades per elevar-ne una selecció al jurat.
El seu vot compta com el d'un membre del jurat.
El jurat llegeix les candidatures seleccionades i decideix amb les seves votacions els guanyadors.
Tant la comissió de selecció com el jurat estan formats per persones de les administracions de la Generalitat i local que col·laboren amb la tria dels premis de manera voluntària i sense retribució.
Enguany la comissió de selecció i el jurat han valorat la conveniència de fer dues mencions especials a dos projectes de gran envergadura: la comunitat de recursos humans de la Diputació de Barcelona (CORH) i el sistema d'informació, gestió i tramitació dels documents del Govern, SIGOV.
A l'àmbit d'organització i recursos humans el premi ha estat pel Departament de Governació i Relacions Institucionals pel projecte Eines per a l'execució de programes de millora a la Generalitat de Catalunya: l'exemple de l'Oficina de Racionalització del Sector Públic Instrumental.
Els dos accèssits s'han atorgat a l'Agència Catalana del Consum pel seu Sistema d'Informació de Consum i al Departament d'Ensenyament pel projecte La idoneïtat professional del professorat, clau de volta per a la millora educativa.
A l'àmbit de la gestió pressupostària, avaluació i transparència el premi ha estat pel Banc de Sang i Teixits pel projecte Creació, organització i implantació de l'activitat d'auditoria interna.
Els dos accèssits s'han atorgat a l'Ajuntament de Mataró per seu ePAM, eina de seguiment del programa d'actuació municipal, i a l'Agència de Qualitat i Avaluació Sanitàries de Catalunya (AQuAS) pel projecte Visc +.
A l'àmbit de polítiques sectorials i serveis finalistes el premi ha estat per l'Ajuntament de Molins de Rei, pel projecte Consell de seguiment de la crisi econòmica.
Els dos accèssits s'han atorgat al servei d'atenció ciutadana mitjançant WhatsApp de l'Ajuntament de Mataró i a la Targeta Barcelona Solidària de l'Ajuntament de Barcelona.
El guardó que s'ha lliurat als premis i accèssits és un disseny especial per als premis Ortuño fet per l'empresa Atypical Awards.
Consta d'una base angular d'alumini i un vidre òptic de forma plana amb la reproducció en làser 3D d'un dels vitralls de la casa Roger, edifici modernista que allotja l'Escola d'Administració Pública, obra de l'arquitecte Lluís Sagnier.
Alfons Ortuño (Oriola, 1948 – Barcelona, 2004) va dedicar la seva vida professional al servei públic, vinculat principalment al Departament d'Economia i Finances i a la Sindicatura de Comptes.
Entre el 1980 i el 1994, Alfons Ortuño va exercir de director general de Pressupostos i Tresor de la Generalitat, i també va ser membre de la part catalana de la Comissió Mixta de Valoracions Estat-Generalitat.
Durant aquesta etapa, va crear l'estructura i els fonaments del que serien les finances de la Generalitat de Catalunya, d'acord amb les competències assumides i amb les aspiracions de l'autogovern.
Posteriorment, va exercir com a secretari general del Departament d'Economia, i el 2003 es va incorporar a la Sindicatura de Comptes.